WAVE ทุ่ม 500 ลบ.ร่วมทุน “MILL-พันธมิตร” ประเดิมโครงการแรก “โซลาร์ฟาร์ม” ในมัณฑะเลย์
WAVE ทุ่ม 500 ลบ.ร่วมทุน “MILL-พันธมิตร” ประเดิมโครงการแรก “โซลาร์ฟาร์ม” ในมัณฑะเลย์
1 ก.ค. 2563

บริษัท เวฟ เอ็นเตอร์เทนเมนท์ จำกัด (มหาชน) หรือ WAVE เปิดเผยว่า เมื่อวันที่ 30 มิ.ย.63 บริษัทได้บรรลุข้อตกลงร่วมกับผู้ร่วมทุน 3 ราย คือ บริษัท มิลล์คอน สตีล จำกัด (มหาชน) หรือ MILL นางปุย แมน ลี และ นายธนรัชต์ พสวงศ์ เป็นที่เรียบร้อยแล้วหลังจากที่คณะกรรมการบริษัทเมื่อวันที่ 28 ก.พ.63 ได้มีมติอนุมัติหลักการให้บริษัทเข้าร่วมลงทุนในธุรกิจด้านพลังงานทั้งในประเทศและต่างประเทศ
ทั้งนี้ บริษัทจะเข้าร่วมลงทุนในบริษัท เดอะ เมกะวัตต์ จำกัด ในสัดส่วนการลงทุน 28.36% ของทุนจดทะเบียนทั้งหมดของบริษัทร่วมลงทุน คิดเป็นมูลค่าเงินลงทุน 500 ล้านบาท เพื่อลงทุนในธุรกิจด้านพลังงานทั้งในประเทศและต่างประเทศ
โดยปัจจุบันบริษัท เดอะ เมกะวัตต์ จำกัด มีแผนการลงทุนในโครงการพลังงานแสงอาทิตย์โซลาร์ฟาร์ม ซึ่งมีขนาดกำลังการผลิต 360 MWp ตั้งอยู่ที่เมืองมัณฑะเลย์ ของเมียนมา มีแผนเริ่มก่อสร้างประมาณปลายปี 63 และคาดว่าจะเริ่มซื้อขายไฟฟ้าได้ตามสัญญาซื้อขายไฟฟ้ากับกระทรวงไฟฟ้าและพลังงานของประเทศพม่าในปี 64 เป็นระยะเวลา 30 ปี อย่างไรก็ตาม เดอะ เมกะวัตต์ อยู่ระหว่างเจรจากับผู้ร่วมทุนเพิ่มเติมเพื่อเพิ่มทุนจดทะเบียนเป็น 2,500 ล้านบาท